Vo so Sache hets bi uns am Fritig zoobe gwimmlet. Drzue natürlig "Eiskalte Händchen" in dr Bowle, Schlangespiessli, Wurmsalat, Mumiedip, Gebiss in dr Grütze, Tootekopfpizza, Sabbergebiss, Fliegepilz uvm. Für die, wo bis jetzt nonig druf ko sin: D Kinder und ich hän e Halloweenparty organisiert für dr ganz Familieclan. S isch rächt viel Arbet gsi, d Kinder hän  gschuftet, dr Lukas het viel gholfe und au die liebi Lisa. Aber s het sich glohnt. Vo Frankestei und Zombies über Mumie, Tarantle, alti Grufties und Häxe sin würklich alli aawäsend gsi.  Dr Kostümwettbewärb gwunne und dörfe mitem Hackfleischfuess heigo het schlussändlich dr "Kopflosi Ritter". Au bi dr Dekoration hän sich d Kinder (und mir  zwei natürlig) sehr viel Mieh gäh und es het gruuselig gwirkt. S Programm isch vollpaggt gsi mit Ässe, Witz, Ässe, Trinke, Ässe, Zaubertrank, Ässe, Spiel wie Geisterwärfe, Mumiekeegle, Gruuselkiste, Mumiewiggle und Draculabiss…..ah…und natürlig no Ässe.